Mabapi le bao a ba romang jaaka baemedi ba gagwe, Jesu a re: “Bañwe ba bōnè lo tla ba bolaea lo ba bapola; bañwe ba bōnè lo tla ba seola mo matluñ a lona a thutō, lo ba bogisa go cwa motsiñ go ea motsiñ o moñwe: Gore go wèlè mo go lona molato otlhe oa madi a basiami, a a cholocweñ mo lehatshiñ, go simolola ka madi a ga Abele mosiami, go tla madiñ a ga Sakaria morwa Barakia [yoo o bidiwang Yehoiade mo go Ditihalō wa Bobedi], eo lo mmolaetseñ ha gare ga helō ga boitshèpō le sebesho. Amarure kea lo raea, Dilō cotlhe tse di tla wèla losika lo.” 4 Dipuo tse di rekotilweng. Ka bo1930 go fitlha ka bo1940, baboledi ba ne ba dirisa dipuo tsa Baebele tse di rekotilweng, tse di neng di tshamekiwa ka difonokerafo tse dinnye. Puo nngwe le nngwe e e rekotilweng e ne e tsaya metsotso e e kwa tlase ga e le metlhano. Ka dinako dingwe dipuo tseo di ne di na le ditlhogo tse dikhutshwane tse di jaaka “Tharonngwe,” “Pakatori” le “Bogosi.” Dipuo tseo tse di rekotilweng di ne di dirisiwa jang? Mokaulengwe Clayton Woodworth Jr., yo o neng a kolobediwa ka 1930 kwa United States o ne a re: “Ke ne ke tsamaya ke tshotse fonokerafo e nnye e e tshwanang le sutukheisi, e e tshegediwang ke seporeng fa e bulwa, e e nang le tshitswana e ke neng ke tshwanetse go e baya sentle mo letlhakoreng la rekoto gore e kgone go tshameka sentle. Fa ke fitlha fa kgorong, ke ne ke bula fonokerafo, ke bo ke baya tshitswana mo e tshwanetseng go nna teng go tswa foo ke bo ke letsa bele ya lebati. Fa mong wa ntlo a bula kgoro, ke ne ke re, ‘Ke na le molaetsa o o botlhokwa o nka ratang gore o o utlwe.’” Batho ba ne ba tsiboga jang? Mokaulengwe Woodworth a re, “gantsi beng ba matlo ba ne ba arabela sentle. Ka dinako tse dingwe batho ba ne ba tswala mabati. Mo makgetlong a mangwe ba ne ba akanya gore ke rekisa difonokerafo.”